钦定古今图书集成/理学汇编/学行典/第274卷 > 《逸人赋》吴筠
## 钦定古今图书集成/理学汇编/学行典/第274卷 > 《逸人赋》吴筠

粤真隐先生者，体旷容寂，神清气冲，迥出尘表，深观
化宗，偃太和之室，咏元古之风，收人之所不宝，弃人
之所必崇，以道德为林圃，永逍遥于其中。有玩世公
子，思发其蒙，乃诣先生之所舍，询出处之异同，于是
稽首跪而称曰：“仆闻士之生也，备百行，荣九德，静为物轨，动为人则，可见故不隐，可言故无默。使上叶唐”
虞之化，下安仁寿之域。既两仪交泰，九有不携，然后
分人之土，执人之珪。故伊尹负鼎而去有莘，太公释
钓而出磻溪，朝沦污泥，夕升丹梯，若乔木之集鹓凤，
清流之跃凫鹥，何必矫抗斯慕，中和见睽，蹑迹巢许，
追踪夷齐，膏屯于骨肉，和剿于甿黎，捐坦荡之修衢，
履幽废之荒蹊，漱寒泉之泠泠，藉青“草之萋萋，悲林
风之夕振，厌山鸟之晨啼，始支离而馁息，终挛卷而
寒栖，信行藏之足验，唯名实之可稽，愿一闻其至言，
俾向方而不迷也。”先生宇合寥天，心凝帝先，泯祸福
之境，杜枢机之权，将有言而中止，不得已而应焉，曰：
“夫洪荒之际，物靡艰阻，上如崇丘，下若平楚，高卑定
位，各畅其所，贤愚同”条，智诈罔举。孰为出，孰为处？孰
为默，孰为语？迨乎时迁朴散，质变淳讹。升沈异躅，明
暗殊科。刚柔相轧，曲直相摩。或贪饵以吞钩，或横飞
以触罗。惟皇王之愍俗，爰拯溺于洪波。乃自揖让，迄
于干戈。虽政教之异宜，诚法令之滋多。欲遏乱以求
理，譬招风而静柯。遂饰礼以邀敬，修乐以导和。虽圣
哲之区区，卒倾颓而奈何？于是上有淫君，下彰忠臣。
龙逢之列，苌弘之伦，苟徇义以成名，竟违天而杀身。
祇足以增恶声于暗主，竭惠泽于生民。故全德之士，
韬精保真，悟历数之在运，知存亡之匪人，将扶危而
翼颠。犹一发之擢千钧，块壤之壅长津。所以守嘉遁
之元吉，从《少微》之隐沦。于是洪崖广成，肇其端，子州
善《卷绪》。其后汾水见“傲帝”之宾，颍阳闻“洗耳”之叟。以
鸿名为糟粕，以大宝为尘垢，情蠲于取舍，意适于林
薮，不刳心而无欲，非吐纳以永寿，眄江河为畎。“谓
嵩岱为培𪣻。”故天子不可得而臣，诸侯安可得而友。
岂作者之唯艰，诚历世而可久。莫不道贯通于古今，
迹无系于奇偶。镇末代之伪薄，使向风而归厚。若乃
子高之规夏禹，臧叟之诲周文；仲连之却秦师，干木
之蕃魏君。弦高俛仰以成绩，四皓从容以立勋。初混
世以表用，竟超然而绝群。既抗志于青霞，聿栖身于
白云。兹乃无封滞于万物，时抚俗以解纷者矣。若乃
顾推让有泰山之重，视富贵若鸿毛之轻。则孤竹之
子，王季之兄，甘食薇于首阳之下，悦采药于句吴之
坰。柱史归周而道阐，关尹去职而真成。晨门藏名于
抱关，沮溺避世而耦耕。汉阴抱瓮以忘机，渔父乘流
而濯缨。于陵灌园以逃相，莱氏负戴以辞卿。南华漆
园以寓迹，《列子》郑圃以消声。楚狂隐晦，蜀严湛冥。丞
相推堂于盖公，廷尉结袜于王生。故文景尊黄老之
术，国既富而刑清。季主卜筮以训俗，文通讼田以秽
名。颜阖凿坏以避聘，伯休潜遁以脱荣。庞公课妻以
耘鉏，严光拂衣于帝庭。启期三乐以达意，梁鸿五噫
以抒情。尚子平之持操，毕婚娶以长往；许叔元之守
节，遗伉俪以遐征。听苏门之咏啸，若鸾凤之和鸣；见
夏统之长歌，欻云飞而雪零。至于焦光、瞿硎，郭文、董
京，天机符于太素，渊默会于真精。寂尔无闷，则子真、
仲蔚；确乎不拔，有台佟、管宁，或琴书以自娱，或澹漠
以无营。此则同人者体貌，异人者神明。抱不易之纯
粹，“含自然之孤贞，道取怡于闲放，业故无于屯平，晓
物理之尚简，知天道之恶盈。彼鸿飞寥廓，奚弋者之
能荣。故宠章焉得而见累，悔吝何由而相倾哉？尔其
阴德密庸，元功潜著，不戚其所毁，不欣其所誉，为无
为以成性，事无事以澹虑，洞希夷之可察，涉恍惚而
斯据，托松涓以结友，忽驾景而飞去。兹乃隐遁，其谁
能测，无何乡之处乎？”是以朝廷之士，一入而不出，山
林之客，宜往而勿还。若沽名于白贲，衒迹于青山，觊
蒲轮于谷口，希束帛于云关，非岩泉之养正，实丘壑
之藏奸，繄末世之鄙薄，曷清流之可攀，或因兹以幸
达，讵不蕴终身之厚颜矣。夫徼福之萌祸胎，祈昌之
结衰根，故不韦之识奇货，献孕妻以密言；吕公之辨
龙颜，谋纳女以永尊。计克从而事捷，排天路以腾翻，
遽变生而殃构，招衅罚以锺门。霍氏之翼三后，谓伊
周之复存，何赫奕于当时，亟殄歼其子孙。鉴兴亡之
体势，实异代而同源，已覆败于前车，又倾摧于后辕。
秦肆坑儒之毒，汉流党锢之冤。众君子欲修名显著，
乃贻戚“于茔魂。仰天居之悠迥，谁克叩于帝阍。固知
祥风依于蓬荜，沴气袭于华轩。吾方将反汗漫，师元
元，黜生死，同乾坤，当愈幽忧之疾，所以秉斯道而弥
敦也。”先生之言既毕，公子拜首而谢曰：“小子久耽浅
近之常议，幸沐精微之奥论，可谓涤除遗滓，披拂重
昏。愿澡雪其形神，以游夫子之末藩而已矣。”